Ανακοίνωση για την έναρξη ενδιάμεσης επανεξέτασης των μέτρων αντιντάμπινγκ όσον αφορά τις εισαγωγές μειγμάτων ουρίας και νιτρικού αμμωνίου καταγωγής Πολωνίας

(2001/C 288/02)

Η Επιτροπή έλαβε αίτηση μερικής ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2) (εφεξής ο "βασικός κανονισμός αντιντάμπινγκ") των μέτρων που επιβλήθηκαν στις εισαγωγές μειγμάτων ουρίας και νιτρικού αμμωνίου καταγωγής Πολωνίας.

1. Αίτηση επανεξέτασης

Η αίτηση υποβλήθηκε από έναν εξαγωγέα της Πολωνίας, την εταιρεία Zaklady Azotowe "Pulawy" SA (ZAP), (εφεξής "ο αιτών") και περιορίζεται στην εξέταση του ντάμπινγκ σε ό,τι αφορά τον αιτούντα.

2. Προϊόν

Το υπό εξέταση προϊόν είναι τα μείγματα ουρίας και νιτρικού αμμωνίου ("UAN") καταγωγής Πολωνίας (εφεξής "το υπό εξέταση προϊόν"), που υπάγεται προς το παρόν στον κωδικό ΣΟ 3102 80 00. Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχύοντα μέτρα

Τα μέτρα που ισχύουν επί του παρόντος είναι οι οριστικοί δασμοί αντιντάμπινγκ που επιβλήθηκαν με τον κανονισμό (ΕΟΚ) αριθ. 900/2001(3) του Συμβουλίου. Αυτά τα μέτρα υπό μορφή ειδικού δασμού ανά τόνο επιβλήθηκαν μετά την έναρξη έρευνας δυνάμει του άρθρου 11 παράγραφος 2 και 11 παράγραφος 3 του βασικού κανονισμού(4) σχετικά με τα αρχικά μέτρα που είχαν επιβληθεί από τον κανονισμό (ΕΚ) αριθ. 3319/94(5) του Συμβουλίου.

4. Λόγοι της επανεξέτασης

Η αίτηση δυνάμει του άρθρου 11 παράγραφος 3 στηρίζεται σε εκ πρώτης όψεως αποδεικτικά στοιχεία, που υπέβαλε ο αιτών, σχετικά με το ότι έχουν μεταβληθεί οι συνθήκες που οδήγησαν στην επιβολή των μέτρων και ότι αυτές οι αλλαγές έχουν διαρκή χαρακτήρα.

Στην αρχική έρευνα που οδήγησε στην επιβολή των μέτρων, το περιθώριο του ντάμπινγκ που καθορίστηκε για τον αιτούντα, στηρίχτηκε, επειδή δεν υπήρχαν εγχώριες πωλήσεις, στη σύγκριση της κατασκευασμένης κανονικής αξίας με τις τιμές εξαγωγής προς την Κοινότητα.

Ο αιτών ισχυρίζεται, μεταξύ άλλων, ότι η σύγκριση της κανονικής αξίας βάσει των εγχωρίων πωλήσεων με τις τιμές εξαγωγής προς την Κοινότητα θα έδειχνε σημαντικά χαμηλότερο περιθώριο του ντάμπινγκ, που βρίσκεται σε ακόμη χαμηλότερα επίπεδα από το περιθώριο της ζημίας που είχε καθοριστεί προηγουμένως. Πάνω σ' αυτή τη βάση, η συνεχής επιβολή μέτρων στα τρέχοντα επίπεδα δεν είναι πλέον αναγκαία για να εξουδετερωθεί το ντάμπινγκ.

5. Διαδικασία για τον προσδιορισμό της πρακτικής ντάμπινγκ

Αφού διαπίστωσε, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη ενδιάμεσης επανεξέτασης, η Επιτροπή κινεί διαδικασία επανεξέτασης σύμφωνα με το άρθρο 11 παράγραφος 3 του βασικού κανονισμού με σκοπό να εξεταστούν αποκλειστικά το ντάμπινγκ και το επίπεδο του δασμού που έχει επιβληθεί στις εισαγωγές του προϊόντος του αιτούντος. Η έρευνα θα εκτιμήσει την ανάγκη συνέχισης, άρσης ή τροποποίησης των μέτρων που ισχύουν στο βαθμό που αφορά τον αιτούντα.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνα, η Επιτροπή θα αποστείλει ερωτηματολόγια στον αιτούντα και στις αρχές της εν λόγω χώρας εξαγωγής. Αυτές οι πληροφορίες και τα αποδεικτικά στοιχεία πρέπει να φθάσουν στην Επιτροπή εντός της προθεσμίας που καθορίζεται στην παράγραφο 6 στοιχείο α) της παρούσας ανακοίνωσης.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να παράσχουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να φθάσουν στην Επιτροπή εντός της προθεσμίας που καθορίζεται στην παράγραφο 6 στοιχείο α) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση ότι υπάρχουν ειδικοί λόγοι για να γίνουν δεκτά σε ακρόαση. Αυτή η αίτηση πρέπει να υποβληθεί εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης.

6. Προθεσμίες

α) Τα μέρη οφείλουν να αναγγελθούν, να υποβάλουν απαντήσεις στο ερωτηματολόγιο και οποιαδήποτε άλλη πληροφορία

Όλα τα ενδιαφερόμενα μέρη, για να ληφθούν υπόψη οι παρατηρήσεις τους κατά τη διάρκεια της έρευνας, πρέπει να αναγγελθούν στην Επιτροπή, να υποβάλουν τις απόψεις τους και να απαντήσουν στα ερωτηματολόγια ή να υποβάλουν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός εάν υπάρχει διαφορετική πρόβλεψη.

β) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός προθεσμίας 40 ημερών, να γίνουν δεκτά σε ακρόαση από την Επιτροπή.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός αν προσδιοριστεί διαφορετικά), και πρέπει να αναφέρουν την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τελέξ του ενδιαφερόμενου μέρους.

Διεύθυνση για την αλληλογραφία με την Επιτροπή: Ευρωπαϊκή Επιτροπή Γενική Διεύθυνση Εμπορίου

Διευθύνσεις Β και Γ

TERV - 0/13

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Telex COMEU B 21877.

8. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού, με βάση τα διαθέσιμα πραγματικά περιστατικά.

Στην περίπτωση που διαπιστωθεί ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα στοιχεία.

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ L 127 της 9.5.2001, σ. 1.

(4) ΕΕ C 369 της 21.12.1999, σ. 22.

(5) ΕΕ L 350 της 31.12.1994, σ. 20.